MTC บวกแรงก่อนเข้าดัชนี MSCI โบรกฯเคาะเป้า 55 บาท ชี้ผลงานปี 62 โต!
MTC บวกแรงก่อนเข้าดัชนี MSCI โบรกฯเคาะเป้า 55 บาท ชี้ผลงานปี 62 โต! ล่าสุด ณ เวลา 10.27 น. อยู่ที่ระดับ 50.50 บาท บวก 2 บาท หรือ 4.12% สูงสุดที่ระดับ 50.50 บาท ต่ำสุดที่ระดับ 48.75 บาท ด้วยมูลค่าซื้อขาย 605.28 ล้านบาท
29 พ.ย. 2561

ผู้สื่อข่าวรายงานว่า ราคาหุ้นบริษัท เมืองไทย แคปปิตอล จำกัด (มหาชน) หรือ MTC ล่าสุด ณ เวลา 10.27 น. อยู่ที่ระดับ 50.50 บาท บวก 2 บาท หรือ 4.12% สูงสุดที่ระดับ 50.50 บาท ต่ำสุดที่ระดับ 48.75 บาท ด้วยมูลค่าซื้อขาย 605.28 ล้านบาท

บล.ทิสโก้ ระบุในบทวิเคราะห์ ว่า หลังจากได้พาทีมผู้บริหารของ MTC ไปพบนักลงทุนสถาบันที่สิงคโปร์ โดยมีประเด็นที่น่าสนใจคือ การเติบโตในปี 62 และมุมมองในเชิงบวกต่อความเป็นผู้นำในตลาด โดยปัจจุบันบริษัทมีลูกค้าราว 1.5 ล้านราย โดยสินเชื่อที่ไม่มีหลักประกันจะให้สำหรับลูกค้าที่มีการจำนำทะเบียนหรือประวัติดีเท่านั้น
ขณะที่ ร่างกฎหมายฉบับใหม่อนุมัติให้คิดค่าธรรมเนียมนอกเหนือไปจากดอกเบี้ยได้ แต่ยังไม่ได้มีการกำหนดข้อจำกัด และปัจจุบัน MTC มีการคิดค่าธรรมเนียมที่ 90 บาท สำหรับจักรยานยนต์ และ 190 บาท สำหรับรถยนต์ต่ำกว่าอุตสาหกรรม
ทางด้านสินเชื่อต่อรายเฉลี่ยอยู่ที่ 2.2 หมื่นบาท/สัญญา โดยจักรยานยนต์อยู่ที่ 1.5 หมื่นบาท, สินเชื่อจำนำทะเบียนรถยนต์ 7.5 หมื่นบาท และสินเชื่อที่จำนำที่ดินเกษตร 8 หมื่นบาท
ทั้งนี้ปัจจุบัน MTC มีวงเงินที่ยังไม่ได้ใช้อยู่ 8 พันล้านบาท ภายใต้กฎเกณฑ์ใหม่ของ TRlS ทำให้มองว่ามีโอกาสที่จะถูกปรับความน่าเชื่อถือขึ้น และจากผลตอบแทนที่ลดลง 31bps จากไตรมาสก่อน เป็น 24.88% ในช่วงไตรมาส 3/61มองว่าการใช้ส่วนลดจะเป็นแผนในการชิงส่วนแบ่งการตลาด และการแยก 2 สัญญาเป็นการเตรียมความพร้อมสำหรับกฎเกณฑ์ใหม่
ขณะที่บริษัทมีแผนที่จะใช้สาขาทั้ง 3.2 พันสาขาทั่วประเทศ ในการเพิ่มสินค้าและการให้บริการใหม่ๆ ในอนาคต ทั้งนี้แนะนำให้ “ถือ” โดยมีมูลค่าที่เหมาะสม 55 บาท (GGM)          
 
อนึ่งก่อนหน้านี้  MTC ได้รับคัดเลือกให้เข้าคำนวณในดัชนี MSCI Global standard รอบใหม่จะเริ่มมีผลบังคับใช้ในวันที่ 30 พ.ย.นี้